पुनाराम निषाद

पुनाराम निषाद (जन्म: १६ नवंबर १९३९ – निधन: ११ नवंबर २०१७) एक प्रसिद्ध भारतीय लोक संगीतकार थे, जो छत्तीसगढ़ और उसके आसपास के क्षेत्रों में प्रचलित लोक संगीत की परंपरा पंडवानी के कुशल प्रस्तुतकर्ता के रूप में जाने जाते हैं।

वे छत्तीसगढ़ के दुर्ग ज़िले के रिंगनी गाँव में जन्मे थे। उनका जन्म एक भजन गायक के परिवार में हुआ था। मात्र १० वर्ष की आयु में उन्होंने पंडवानी की विधा सीखना प्रारंभ किया। उन्होंने यह कला झाड़ूराम देवांगन से सीखी, जिन्हें अनेक लोग पंडवानी परंपरा का जनक मानते हैं। 

पुनाराम निषाद वेदमती शैली के अनुयायी थे, जो पंडवानी की एक पारंपरिक और अनुशासित शैली मानी जाती है। इस शैली में कथा का पाठ कठोर नियमों के अंतर्गत होता है और उसमें किसी प्रकार के सुधार या बदलाव की अनुमति नहींं होती।

उन्होंने पंडवानी के लिए १८ कहानियाँ रचीं, जिनमें 'उद्योग पर्व' उनकी प्रिय थी। उन्होंने हबीब तनवीर द्वारा निर्देशित 'आगरा बाजार' और नया थियेटर के 'दुर्योधन' नाटकों में अभिनय भी किया। २८ जून १९९५ को उन्होंने लीसेस्टर के फीनिक्स आर्ट्स सेंटर में 'बियॉन्ड द बॉर्डर फेस्टिवल टूर' के दौरान प्रस्तुति दी।

भारत सरकार ने २००५ में कला के क्षेत्र में उनके योगदान के लिए उन्हें पद्म श्री से सम्मानित किया। वे अपने गाँव रिंगनी में शांतिनिकेतन आश्रम में पंडवानी सिखाते थे। उनके पुत्र रोहित निषाद, एक किसान हैं।

 सन्दर्भ 

श्रेणी:छत्तीसगढ़ के लोग
श्रेणी:पद्म श्री पुरस्कार विजेता
श्रेणी:पंडवानी